AARHUS: Folk var både begejstret og forundret, da Bilka meldte ud, at man i december ville holde døgnåbent i det store varehus i Tilst.

Men det var en succes.

Så stor, at man fra 23. marts vil åbne dørene permanent i alle døgnets timer.

- Det er rigtig stort for os, at vi nu kan tilbyde kunderne at handle på alle tider af døgnet, så de ikke længere behøver at tænke på åbningstider. Vi har rigtig mange kunder, som var glade for at kunne handle på skæve tidspunkter, og det er selvfølgelig fantastisk, at vi nu kan imødekomme det ønske, siger Claus Dahl, varehuschef i Bilka Tilst i en pressemeddelelse.

Forsøget med at holde døgnåbent blev gennemført i alle landets Bilka-huse, og selvom Dansk Supermarked beskriver forsøget som en succes over hele linjen, så var det varehuset i det vestlige Aarhus, der havde den største vækst og kundetilstrømning under forsøgsperioden.

- Julehandlen var ualmindelig flot, og døgnåbent var en endnu større succes, end vi havde turde håbe på. Derfor er det også naturligt at se på muligheden for at udvide vores åbningstider, så vi kan servicere kunderne bedst muligt. Og her er Bilka Tilst oplagt, siger Bilkas direktør, Mark Nielsen.

Dermed bliver Bilka i Tilst det kun andet såkaldte "hypermarked" i Danmark, der holder døgnåbent. Det første var Bilka OneStop i Fields, der har haft døgnåbent siden december 2015.